b'\n_START_ARTICLE_\nSocialistinio darbo didvyris\n_START_PARAGRAPH_\nSocialistinio darbo didvyris (rus. \xd0\x93\xd0\xb5\xd1\x80\xd0\xbe\xd0\xb9 \xd0\xa1\xd0\xbe\xd1\x86\xd0\xb8\xd0\xb0\xd0\xbb\xd0\xb8\xd1\x81\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xbe\xd0\xb3\xd0\xbe \xd0\xa2\xd1\x80\xd1\x83\xd0\xb4\xd0\xb0)\xc2\xa0\xe2\x80\x93 TSRS ir Var\xc5\xa1uvos sutarties organizacijos \xc5\xa1ali\xc5\xb3 garb\xc4\x97s vardas. Teiktas 1938\xe2\x80\x931991\xc2\xa0m. Tai buvo auk\xc5\xa1\xc4\x8diausias pasi\xc5\xbeym\xc4\x97jimo \xc5\xa1alies ekonomikoje ir kult\xc5\xabroje \xc5\xbeenklas. Sprendim\xc4\x85 d\xc4\x97l \xc5\xa1io vardo suteikimo priimdavo TSRS Auk\xc5\xa1\xc4\x8diausiosios Tarybos Prezidiumas._NEWLINE_\xc5\xa0Is garb\xc4\x97s vardas \xc4\xafsteigtas 1938\xc2\xa0m. gruod\xc5\xbeio 27 d. TSRS Auk\xc5\xa1\xc4\x8diausiosios Tarybos Prezidiumo sprendimu. Socialistinio darbo didvyrio vardus Prezidiumas suteikdavo tiems pilie\xc4\x8diams, kurie prisid\xc4\x97jo prie soviet\xc5\xb3 pramon\xc4\x97s, \xc5\xbeem\xc4\x97s \xc5\xabkio, transporto, prekybos, mokslo vystymo ir savo pasiekimais didino TSRS gali\xc4\x85 ir \xc5\xa1lov\xc4\x99._NEWLINE_I\xc5\xa1 prad\xc5\xbei\xc5\xb3 socialistinio darbo didvyriams buvo suteikiamas Lenino ordinas ir TSRS Auk\xc5\xa1\xc4\x8diausiosios Tarybos Prezidiumo pa\xc5\xbeym\xc4\x97jimas. Siekiant atskirti socialistinio darbo didvyrius nuo kit\xc5\xb3 Lenino ordino gav\xc4\x97j\xc5\xb3 nuo 1940\xc2\xa0m. gegu\xc5\xbe\xc4\x97s 22 d. kartu buvo \xc4\xafteikiamas ir auksinis \xe2\x80\x9eK\xc5\xabjo ir pjautuvo\xe2\x80\x9c medalis._NEWLINE_Dukart socialistinio darbo didvyriams buvo suteikiamas antras \xe2\x80\x9eK\xc5\xabjo ir pjautuvo\xe2\x80\x9c medalis, darbo didvyrio gimtin\xc4\x97je b\xc5\xabdavo pastatomas jo bronzinis biustas. Triskart socialistinio darbo didvyri\xc5\xb3 biustus planuota statyti \xc5\xa1alia Taryb\xc5\xb3 R\xc5\xabm\xc5\xb3, bet tai nebuvo \xc4\xafgyvendinta, nes r\xc5\xabmai taip ir nebuvo pastatyti. \xe2\x80\x9eK\xc5\xabjo ir pjautuvo\xe2\x80\x9c medalio autorius buvo A. Pomanskis.\n_START_SECTION_\nGarsiausi socialistinio darbo didvyriai\n_START_PARAGRAPH_\nPer vis\xc4\x85 TSRS istorij\xc4\x85 \xc5\xa1is garb\xc4\x97s vardas buvo suteiktas 19 t\xc5\xabkstan\xc4\x8di\xc5\xb3 kart\xc5\xb3, tarp j\xc5\xb3 daugiau nei \xc5\xa1imtui \xc5\xbemoni\xc5\xb3\xc2\xa0\xe2\x80\x93 du kartus, o 16-kai\xc2\xa0\xe2\x80\x93 triskart._NEWLINE_Pirmajam Socialistinio darbo didvyrio vardas buvo suteiktas J. Stalinui, jo 60-me\xc4\x8dio proga 1939 m. \xc4\xaedomus faktas: J. Stalinas buvo ir Taryb\xc5\xb3 S\xc4\x85jungos didvyris, ta\xc4\x8diau sakydavosi nevertas \xc5\xa1io apdovanojimo ir niekada neseg\xc4\x97jo TSRS Didvyrio Aukso \xc5\xbdvaig\xc5\xbed\xc4\x97s, nors \xe2\x80\x9ePjautuvo ir k\xc5\xabjo\xe2\x80\x9c medal\xc4\xaf seg\xc4\x97jo nuolat._NEWLINE_Triskart Socialistinio darbo didvyriais buvo: akademikai Anatolijus Aleksandrovas, J. Zeldovi\xc4\x8dius, Mstislavas Keldy\xc5\xa1as, Igoris Kur\xc4\x8diatovas, J. Charitonas, K. \xc5\xa0\xc4\x8diolkinas; aviakonstruktoriai Andrejus Tupolevas bei S. Ilju\xc5\xa1inas; sunki\xc5\xb3j\xc5\xb3 tank\xc5\xb3 konstruktorius N. Duchovas, gynybin\xc4\x97s pramon\xc4\x97s organizatoriai B. Vanikovas bei J. Slavskis, kol\xc5\xabkio pirmininkas Ch. Tursunkulovas, Kazachstano komunist\xc5\xb3 partijos vadovas Dinmuchamedas Kunajevas ir TSKP CK Generalinis sekretorius Konstantinas \xc4\x8cernenka._NEWLINE_TSKP CK Pirmasis sekretorius Nikita Chru\xc5\xa1\xc4\x8diovas, b\xc5\xabdamas triskart Socialistinio darbo didvyriu, buvo dar ir Taryb\xc5\xb3 S\xc4\x85jungos didvyriu; triskart Socialistinio darbo didvyriui akademikui A. Sacharovui u\xc5\xbe antitarybin\xc4\x99 veikl\xc4\x85 \xc5\xa1ie vardai buvo atimti, o perestroikos laikais\xc2\xa0\xe2\x80\x93 gr\xc4\x85\xc5\xbeinti._NEWLINE_Taryb\xc5\xb3 S\xc4\x85jungos mar\xc5\xa1alas Dmitrijus Ustinovas buvo dukart Socialistinio darbo didvyris ir Taryb\xc5\xb3 S\xc4\x85jungos didvyris; TSRS Auk\xc5\xa1\xc4\x8diausiosios Tarybos Prezidiumo pirmininkas mar\xc5\xa1alas Klimentas Voro\xc5\xa1ilovas buvo Socialistinio darbo didvyris ir dukart Taryb\xc5\xb3 S\xc4\x85jungos didvyris; TSKP CK Generalinis sekretorius Leonidas Bre\xc5\xbenevas buvo Socialistinio darbo didvyris ir triskart Taryb\xc5\xb3 S\xc4\x85jungos didvyris. Paskutinis asmuo, kuriam suteiktas \xc5\xa1is vardas\xc2\xa0\xe2\x80\x93 Kazachstano daininink\xc4\x97 B. Tulegenova (apdovanota 1991\xc2\xa0m. gruod\xc5\xbeio 21 d.).\n_START_SECTION_\nLietuvoje\n_START_PARAGRAPH_\nSocialistinio darbo didvyrio vard\xc4\x85 Lietuvoje tur\xc4\x97jo Antanas Snie\xc4\x8dkus, Motiejus \xc5\xa0umauskas, Justas Paleckis, poetas Eduardas Mie\xc5\xbeelaitis, akademikas Jonas Kubilius, Kauno \xe2\x80\x9eApvijos" gamyklos brigadininkas Vytautas Naujokaitis, Naujosios Akmen\xc4\x97s cemento gamyklos ekskavatorininkas Antanas Gabalis, Klaip\xc4\x97dos j\xc5\xabr\xc5\xb3 uosto darbininkas \xc4\x8ceslovas Levickas, gydytojas Anzelmas Voi\xc5\xa1ka, \xe2\x80\x9eSigmos\xe2\x80\x9c gamyklos frezuotojas Pranas Svilainis, statybininkas Zenonas Jonaitis, \xc5\xbeemdirbys Kostas Gvazd\xc5\xbeiauskas, gydytojas Leonas Merkelis, V. Mykolai\xc4\x8dio-Putino mokyklos-internato direktorius, v\xc4\x97liau - LTSR Liaudies \xc5\xa1vietimo ministras Valentinas Spurga, klaip\xc4\x97dietis statybininkas Vytautas P\xc5\xabkas, statybininkas Aleksandras La\xc5\xa1ukas, Juknai\xc4\x8di\xc5\xb3 tarybinio \xc5\xabkio direktorius Z. Dok\xc5\xa1as, kol\xc5\xabkio Ukmerg\xc4\x97s raj. pirmininkas Juozas Kondrotas; \xc5\xa0iauli\xc5\xb3 r. \xe2\x80\x9eRaudonosios v\xc4\x97liavos\xe2\x80\x9c kol\xc5\xabkio traktorininkas Vytautas Vai\xc4\x8diulis, Elektr\xc4\x97n\xc5\xb3 valstybin\xc4\x97s elektrin\xc4\x97s direktorius Pranas Noreika, akademikas Juras Po\xc5\xbeela, akademikas Juozas Matulis, fizikas Isakas Kikoinas, kol\xc5\xabkio pirmininkas A. Malinauskas, fizikas Aleksandras Lebedevas.'